update: ประมูลคลื่น 900 MHz รอบ 86 ทะลุ 8 หมื่นล้าน! คาดมีถอยแล้ว 1 ค่าย
การเคาะราคาการประมูลคลื่น 900 MHz ได้ดำเนินมาถึงในรอบที่ 86 แล้ว โดยใบอนุญาตแรกยังคงไม่มีผู้เสนอราคาเพิ่มเป็นรอบที่ 4 ทำให้ราคาใบอนุญาตยังคงอยู่ที่ 41,200 ล้านบาท ส่วนใบอนุญาตที่ 2 มีผู้เสนอราคา 2 ราย ทำให้ราคาขึ้นไปอยู่ที่ 42,488 ล้านบาท รวม 2 ใบอนุญาต มีรายได้เข้ารัฐแล้ว 83,688 ล้านบาท
16 ธ.ค. 2558

ผู้สื่อข่าวรายงานว่า การเคาะราคาการประมูลคลื่น 900 MHz ได้ดำเนินมาถึงในรอบที่ 86 แล้ว โดยใบอนุญาตแรกยังคงไม่มีผู้เสนอราคาเพิ่มเป็นรอบที่ 4 ทำให้ราคาใบอนุญาตยังคงอยู่ที่ 41,200 ล้านบาท ส่วนใบอนุญาตที่ 2 มีผู้เสนอราคา 2 ราย ทำให้ราคาขึ้นไปอยู่ที่ 42,488 ล้านบาท รวม 2 ใบอนุญาต มีรายได้เข้ารัฐแล้ว 83,688 ล้านบาท
 
นพ.ประวิทย์ ลี่สถาพรวงศา กรรมการ กิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า จากผลการประมูลคลื่นความถี่ 900MHz รอบที่ 84 ในชั่วโมงที่ 28 และรอบที่ 85 ในชัวโมงที่ 29 ปรากฎใบอนุญาตที่ 1 (Lot1) ไม่มีการเสนอราคาแข่งขัน จึงทำให้ยังยืนราคาเดิมที่ 41,200 ล้านบาท ส่วนใบที่ 2 (Lot2) มีผู้แข่งราคาลดลงเหลือ 2 ราย จาก 3 รายมาตั้งแต่รอบที่ 77 จนถึงรอบที่ 84 แต่ก็ยังมีการเคาะราคาแข่งขันอยู่ ดังนั้น ประเมินในเบื้องต้นขณะนี้คาดว่าอาจมีผู้ถอนตัวจากการประมูลไปแล้ว 1 ราย
“Lot1 คิดว่าลองเช็คสถานการณ์ ส่วน Lot2 ที่ผู้แข่งลดลง อาจจะมีรายหนึ่งหลุดไปก่อน Exit ไปแล้ว ตอนนี้เริ่มเช็คกันล่ะ ต้องถามหน้าตักรายที่ 3 มีเท่าไร ถ้าหมดก็จบเร็ว ตอนนี้เป็นสัญญาณให้รู้ว่าอยู่ช่วงผ่อน เพราะราคาเกินคลื่น 1800 ไปเยอะแล้ว รู้สึกว่าราคาน่าจะสมน้ำสมเนื้อแล้ว” นพ.ประวิทย์กล่าว
ทั้งนี้ ราคาประมูลของคลื่น 1800 MHz เฉลี่ยที่ 2,692 ล้านบาท/ 1MHz แต่ขณะนี้ราคาประมูลคลื่น 900 MHz เฉลี่ยที่ 4,120 ล้านบาท/ 1MHz
 
ด้านพ.อ.เศรษฐพงค์ มะลิสุวรรณ รองประธานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และประธานคณะกรรมการกิจการโทรคมนาคม (กทค.) เปิดเผยว่า การที่ราคาประมูล 2 ใบอนุญาต ราคารวมทะลุหลัก 80,000 ล้านบาท ไปเป็นที่เรียบร้อยแล้ว ซึ่งล่าสุดตลาดโทรคมนาคมได้มีการวิเคราะห์สาเหตุที่การประมูลคลื่นความถี่ย่าน 900 เมกะเฮิรตซ์มีการแข่งขันกันสูง คาดว่าน่าจะมาจากการที่ กสทช. ให้แบ่งชำระเงินค่าประมูลเป็น 4 งวด
ประกอบด้วย งวดที่ 1 จำนวน 8,040 ล้านบาท ชำระใน 90 วันหลังรับรองผลการประมูล และงวดที่ 2 จำนวน 4,020 ล้านบาท ชำระเมื่อครบ 2 ปีนับตั้งแต่ได้รับใบอนุญาต งวดที่ 3 จำนวน 4,020 ล้านบาท ชำระเมื่อครบ 3 ปีนับตั้งแต่ได้รับใบอนุญาต และ งวดที่ 4 เป็นการชำระเงินค่าประมูล ในส่วนที่เหลือเพิ่มเติมจาก จำนวน 16,080 ล้านบาท ที่ได้ชำระไปแล้วในงวดที่ 1-3 ชำระเมื่อครบ 4 ปี นับตั้งแต่ได้รับใบอนุญาต
 
อนึ่ง ผู้เข้าร่วมประมูล 4 รายได้แก่
1) บริษัท แจส โมบาย บรอดแบรนด์ จำกัด บริษัทในเครือบริษัทจัสมิน อินเตอร์เนชั่นแนล จำกัด (มหาชน) หรือ JAS
2) บริษัท ดีแทค ไตรเน็ต จำกัด บริษัทในเครือ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC
3) บริษัท แอดวานซ์ ไวร์เลส เน็ทเวอร์ค จำกัด บริษัทในเครือ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC
และ 4) บริษัท ทรูมูฟ เอช ยูนิเวอร์แซล คอมมิวนิเคชั่น จำกัด บริษัทในเครือ บริษัท ทรู คอร์ปอเรชั่น จำกัด (มหาชน) หรือ TRUE